杨万里
华镗秀才著六经解以长句书後
河图三画巳剩却，尧典万言犹欠著。
向来潜圣天何言，六经非渠一手作。
杏花坛下拨不开，天公更遣麒麟催。
乾坤造化登青竹，洙泗光芒付绿苔。
堂上书生真苦相，囊简嚼穿浑不放。
屋上架屋更屋上，後千万年作何样？
华元夜登子反床，华镗晨趋孔子堂。
当时浪说析骸骨，今日覃思雕肺肠。
华君将身博冻馁，毛颖可怜彼何罪？
君不见，老农驱牛耕垄头，
稻云割尽牛亦休。毛颖为君秃尽发，
问君何时放渠歇，短檠青灯明复灭。